text: Snímku Moonlight sprevádza aura výnimočného zážitku. Len druhý celovečerný film neveľmi skúseného Barryho Jenkinsa (prvý nakrútil ešte v roku 2008 a málokto si spomenie na jeho názov), zbiera jedno ocenenie za druhým a dotiahol to až na udeľovanie cien Akadémie. Veľký úspech pre nenápadnú záležitosť, no pri pohľade na jej tému, nie je vonkoncom prekvapením, že dokázala zabodovať až do takej miery.
  Hlavnou postavou je černošský mladík Chiron, ktorý od útleho veku vyrastá v domácnosti bez otca, s matkou s väčším záujmom o crack, ako o vlastného syna. So svojimi rovesníkmi si taktiež príliš nerozumie, a keď k tomu prirátame i jeho odlišnú sexuálnu orientáciu, niet divu, že musí znášať aj šikanu z ich strany. Jediný, u koho nachádza občasnú útechu, je približne rovnako starý kamarát Kevin a spočiatku aj drogový díler Juan.
  Takže si to zhrňme – okrem až dvojnásobne zastúpenej problematiky menšín tu máme hrdinu zo sociálne slabšej triedy, drogy, šikanu, tému dospievania... Málo? Moonlight sa toho snaží obsiahnuť naozaj dosť, a to ani na ploche dvoch hodín. V prvom rade však ide o film, ktorý sa snaží upozorňovať na problematiku menšín, čo sa mu viac-menej darí. Bolo by veľmi jednoduché obviniť režiséra z prílišnej snahy zavďačiť sa akademikom, no až také jednoduché to, samozrejme, nie je. Moonlight vychádza z čiastočne autobiografickej divadelnej predlohy od Tarella Alvina McCraneyho a o neúprimnosti sa tým pádom nedá hovoriť. Taký je skrátka život - niekomu nakladá menej, niekomu viac. V tomto prípade je toho prosto viac.
  Film sa skladá z troch približne rovnako dlhých častí. V prvej sledujeme Chirona ešte ako malého chlapca, v druhej už ako tínedžera a v tretej a záverečnej ako dospelého muža. Dôležitých postáv nie je veľa a niektoré sa navyše postupne vytrácajú z celkového diania. Jedinými dvoma konštantami v príbehu sú Chironova matka Paula (Naomie Harris) a kamarát Kevin. Každý z prítomných charakterov však výrazne formuje smerovanie hrdinovho vlastného života, čo pôsobí prirodzene aj na pomerne krátkej ploche.
  Či už je to drogový díler Juan (Mahershala Ali) a jeho priateľka Teresa (Janelle Monáe), alebo násilnícky spolužiak Terrel, o nikom z nich sa nedá tvrdiť, že by bol v príbehu do počtu. Skôr naopak a hlavne vynikajúci Mahershala Ali, slúžiaci ako silne nepravdepodobná otcovská figúra, by si zaslúžil podstatne väčší priestor, ako len účasť v jednej kapitole. Lenže je to tak, ako to je. Štruktúra rozprávania je zaujímavá už len tým, koľko necháva nevypovedaného, čo sa týka aj udalostí medzi jednotlivými kapitolami. Scenár, ktorý napísal samotný režisér, sa takmer vyhýba polopatistickým frázam a vysvetleniam, no problémom to určite nie je. Moonlight totiž nie je žiadnym metaforickým dielom s ťažko rozšifrovateľnými motívmi, ale klasickou drámou s jasne podanými myšlienkami. Že by ste predsa len chceli vedieť o osudoch jeho protagonistov trochu viac? Ak áno, máte skrátka smolu.
  Práve tento odstup, ktorý si režisér a scenárista v jednej osobe neustále drží od svojich postáv, však môže byť pre niektorých divákov nezanedbateľným problémom. Akokoľvek je spracovanie tejto látky citlivé, civilné a príjemne nepatetické, ponoriť sa do nej hlbšie nie je jednoduché a o nejakom výraznejšom emocionálnom dopade sa nedá hovoriť už vôbec. Ani prostredie, kde sa všetko odohráva, asi nebude nášmu divákovi veľmi blízke.
  Moonlight je nepochybne premyslený a dobre nakrútený film, ktorý dokáže konkrétnymi scénami ťať do živého. Činí to však z neho automaticky udalosť tejto sezóny? Ani jeden jeho aspekt totiž nie je vyložene originálny a o podobne ladené sociálne drámy nie je núdza žiadnym rokom. Barrymu Jenkinsovi treba každopádne uznať, že sa s danou látkou popasoval dôstojne, hoci jeho štýl vás môže, no i nemusí osloviť. Tohtoročná Oscarová sezóna však ponúkla aj silnejšie tituly.
  Moonlight, USA, 2016
  Dĺžka: 111 minút
  Scenár a réžia: Barry Jenkins.
  Kamera: James Laxton
  Strih: Joi McMillon, Nat Sanders
  Hudba: Nicholas Britell
  Hrajú: Mahershala Ali, Shariff Earp, Duan Sanderson, Alex R. Hibbert, Janelle Monáe, Naomie Harris, Jaden Piner, Herman 'Caheei McGloun, Kamal Ani-Bellow, Keomi Givens, Eddie Blanchard, Rudi Goblen, Ashton Sanders, Edson Jean, Patrick Decile a ďalší
  Premiéra v SR: 23. februára 2017